62022TJ0793_RES
Kawża T‑793/22
TU
vs
Il‑Parlament Ewropew
Sentenza (Ir-Raba’ Awla Estiża) tal‑11 ta’ Settembru 2024
“Servizz pubbliku – Assistenti parlamentari akkreditati – Tmiem tas-servizz – Kuntratt għal żmien determinat – Nuqqas ta’ tiġdid – Status ta’ informatur – Artikoli 22a sa 22c tar-Regolamenti tal-Persunal – Miżuri ta’ protezzjoni – Kunfidenzjalità – Dannu morali”
Proċedura ġudizzjarja – Produzzjoni tal-provi – Provi miksuba irregolarment – Ammissibbiltà – Kundizzjonijiet – Provi deċiżivi biex jiġi żgurat l-istħarriġ ġudizzjarju
(Regoli tal-Proċedura tal-Qorti Ġenerali, Artikolu 85)
(ara l-punti 64, 69)
Proċedura ġudizzjarja – Miżuri ta’ organizzazzjoni tal-proċedura – Mistoqsijiet bil-miktub magħmula lill-partijiet – Evalwazzjoni indipendenti tal-punti ta’ fatt u ta’ liġi mill-Qorti Ġenerali
(Regoli tal-Proċedura tal-Qorti Ġenerali, Artikoli 88 u 89(1))
(ara l-punti 73, 74)
Uffiċjali – Drittijiet u obbligi – Denunzja ta’ fatti li jistgħu jippermettu li tiġi preżunta l-eżistenza ta’ attività illegali jew ta’ nuqqas gravi – Konsegwenzi għall-amministrazzjoni – Obbligu li jiġi protett il-membru tal-persunal li ssenjala l-fatti – Portata – Neċessità li tiġi adottata deċiżjoni li tikkonferma r-rikonoxximent tal-istatus ta’ informatur – Assenza
(Regolamenti tal-Persunal, Artikolu 2a(1) sa (3); Kondizzjonijiet tal-Impjieg Applikabbli għall-Aġenti l-Oħra, Artikolu 127)
(ara l-punti 78 sa 84)
Uffiċjali – Drittijiet u obbligi – Denunzja ta’ fatti li jistgħu jippermettu li tiġi preżunta l-eżistenza ta’ attività illegali jew ta’ nuqqas gravi – Konsegwenzi għall-amministrazzjoni – Obbligu li jiġi protett il-membru tal-persunal li ssenjala l-fatti – Portata – Assenza ta’ konferma ta’ rċevuta u ta’ informazzjoni dwar is-segwitu mogħti – Ksur – Denunzja li ġiet ikkomunikata wkoll lill-Uffiċċju Ewropew ta’ Kontra l-Frodi (OLAF) – Assenza ta’ effett
(Regolamenti tal-Persunal, Artikolu 22a u 22b; Kondizzjonijiet tal-Impjieg Applikabbli għall-Aġenti l-Oħra, Artikolu 127; Regolament tal-Parlament u tal-Kunsill Nru 883/2013, Artikolu 5(3))
(ara l-punti 91 sa 102)
Uffiċjali – Drittijiet u obbligi – Denunzja ta’ fatti li jistgħu jippermettu li tiġi preżunta l-eżistenza ta’ attività illegali jew ta’ nuqqas gravi – Konsegwenzi għall-amministrazzjoni – Obbligu li jiġi protett il-membru tal-persunal li ssenjala l-fatti – Portata – Adozzjoni ta’ miżuri suffiċjenti ta’ protezzjoni fil-preżenza ta’ indizji kredibbli ta’ preġudizzju – Setgħa ta’ evalwazzjoni – Limiti – Oneru tal-prova
(Regolamenti tal-Persunal, Artikolu 2a(3), 22b u 22c; Kondizzjonijiet tal-Impjieg Applikabbli għall-Aġenti l-Oħra, Artikolu 127)
(ara l-punti 105, 112 sa 117, 128, 136, 138, 140 sa 144, 158)
Atti tal-istituzzjonijiet – Direttivi – Direttiva 2019/1937 dwar il-protezzjoni ta’ persuni li jirrapportaw ksur tal-liġi tal-Unjoni – Impożizzjoni diretta ta’ obbligi fuq l-istituzzjonijiet tal-Unjoni fir-relazzjonijiet tagħhom mal-persunal tagħhom – Esklużjoni – Invokabbiltà – Portata
(it-tielet paragrafu tal-Artikolu 288 TFUE; Direttiva tal-Parlament Ewropew u tal-Kunsill 2019/1937, Artikolu 21(5))
(ara l-punti 106 sa 111)
Uffiċjali – Drittijiet u obbligi – Denunzja ta’ fatti li jistgħu jippermettu li tiġi preżunta l-eżistenza ta’ attività illegali jew ta’ nuqqas gravi – Konsegwenzi għall-amministrazzjoni – Obbligu li jiġi protett il-membru tal-persunal li ssenjala l-fatti – Portata – Tiġdid ta’ kuntratt ta’ assistent parlamentari akkreditat ma’ grupp parlamentari fl-assenza ta’ talba ta’ dan tal-aħħar – Esklużjoni – Ksur tal-prinċipju ta’ ugwaljanza fit-trattament u tad-dmir ta’ premura – Assenza
(Kondizzjonijiet tal-Impjieg Applikabbli għall-Aġenti l-Oħra, Artikoli 127 u 130(1); Deċiżjoni tal-Parlament Ewropew li tadotta l-istatut għall-Membri tal-Parlament Ewropew, Artikolu 21(1); Deċiżjoni tal-Bureau tal-Parlament li tipprovdi miżuri għall-applikazzjoni tal-Istatut għall-Membri tal-Parlament Ewropew, Artikolu 18(3))
(ara l-punti 129 sa 135, 193, 196 sa 200, 202)
Uffiċjali – Drittijiet u obbligi – Denunzja ta’ fatti li jistgħu jippermettu li tiġi preżunta l-eżistenza ta’ attività illegali jew ta’ nuqqas gravi – Konsegwenzi għall-amministrazzjoni – Obbligu li jiġi protett il-membru tal-persunal li ssenjala l-fatti – Portata – Obbligu ta’ kunfidenzjalità – Żvelar lil terzi tal-istatus ta’ informatur tal-membru tal-persunal u eżenzjoni mill-funzjonijiet ta’ dan tal-aħħar minħabba d-denunzja li għamel – Ksur
(Regolamenti tal-Persunal, Artikoli 2a u 22b; Kondizzjonijiet tal-Impjieg Applikabbli għall-Aġenti l-Oħra, Artikolu 127)
(ara l-punti 173, 176-180)
Sunt
Filwaqt li laqgħet parzjalment rikors ippreżentat minn TU, ex assistent parlamentari akkreditat (iktar ’il quddiem “APA”) tal-Parlament Ewropew, il-Qorti Ġenerali, b’Awla Estiża bħala l-kulleġġ ġudikanti, tat deċiżjoni dwar il-kwistjoni inedita tal-protezzjoni li għandha tingħata minn din l-istituzzjoni lil APA fid-dawl tal-istatus tiegħu ta’ informatur.
Ir-rikorrent kien ġie rreklutat bħala APA ma’ grupp ta’ deputati biex jassisti lil deputata, għal perijodu mix-xahar ta’ Awwissu 2019 sax-xahar ta’ Frar 2022. F’Lulju 2021, huwa ressaq talba għal assistenza u protezzjoni, taħt l-Artikolu 24 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”), dwar fatti ta’ fastidju li kien ġarrab min-naħa tad-deputata inkwistjoni. Fil-posta elettronika tiegħu, ir-rikorrent kien indika wkoll li xtaq jipproteġi l-interessi finanzjarji tal-Unjoni billi pprovda, f’din it-talba, informazzjoni dwar irregolaritajiet finanzjarji allegatament imwettqa mill-istess deputata. Barra minn hekk, huwa ddenunzja dawn l-irregolaritajiet lill-Uffiċċju Ewropew ta’ Kontra l-Frodi (OLAF).
Fl-istess xahar, il-Parlament adotta miżura ta’ protezzjoni proviżorja intiża li tqiegħed lir-rikorrent taħt ir-responsabbiltà tal-President ta’ Delegazzjoni, li kien ukoll membru tal-grupp li minnu kienet tagħmel parti d-deputata. Iktar tard, wara allegata ritaljazzjoni min-naħa tat-tmexxija ta’ din id-delegazzjoni, ir-rikorrent ġie eżentat mill-funzjonijiet tiegħu fi ħdan id-delegazzjoni, fuq talba tiegħu, sa tmiem il-kuntratt tiegħu.
Ir-rikorrent kien talab ukoll li jiġi ttrasferit lejn kwalunkwe pożizzjoni oħra fi ħdan il-Parlament u talab lil dan tal-aħħar jikkunsidra l-estensjoni tal-kuntratt tiegħu sabiex ikun jista’ jikkoopera ma’ din l-istituzzjoni u mal-OLAF dwar l-investigazzjonijiet pendenti, filwaqt li jibbenefika minn protezzjoni sħiħa. Fl-aħħar nett huwa ressaq numru ta’ talbiet ta’ tiġdid tal-kuntratt tiegħu.
Peress li dawn ġew miċħuda, ir-rikorrent adixxa lill-Qorti Ġenerali b’rikors intiż, minn naħa, għall-annullament tad-deċiżjoni tal-Parlament li ma jġeddidx il-kuntratt tiegħu ta’ APA u tad-deċiżjoni impliċita li tirrifjuta li tirrikonoxxi l-istatus tiegħu ta’ informatur u li tadotta miżuri oħra ta’ protezzjoni addizzjonali għall-miżura ta’ eżenzjoni mill-funzjoni kif ukoll, min-naħa l-oħra, għall-ħlas tad-dannu mġarrab.
Il-kunsiderazzjonijiet tal-Qorti Ġenerali
Preliminarjament, il-Qorti Ġenerali kkonstatat li l-Parlament ma kienx obbligat jadotta deċiżjoni li permezz tagħha kien jirrikonoxxi li r-rikorrent kellu jibbenefika mill-istatus ta’ informatur. Fil-fatt, il-protezzjoni prevista fl-Artikolu 22a(3) tar-Regolamenti tal-Persunal tingħata, mingħajr ebda formalità, lill-uffiċjali li jkunu taw informazzjoni dwar fatti li joħolqu preżunzjoni tal-eżistenza ta’ attività illegali, mis-sempliċi fatt li jkunu pprovdew l-imsemmija informazzjoni.
Madankollu, din il-konstatazzjoni hija bla ħsara għall-ħtieġa għall-istituzzjoni li tirrispetta d-drittijiet li jirriżultaw mill-istatus ta’ informatur tal-persuna kkonċernata.
F’dan ir-rigward, l-ewwel nett, indipendentement mill-obbligi ta’ informazzjoni tal-OLAF fir-rigward tar-rikorrent, il-Parlament, bħala awtorità kompetenti sabiex tiżgura l-protezzjoni tal-membri tal-persunal tagħha li jkunu għamlu denunzji ta’ irregolaritajiet serji, konformement mal-Artikoli 22a u 22b tar-Regolamenti tal-Persunal, peress li ġie adit b’fatti msemmija fl-Artikolu 22a tar-Regolamenti tal-Persunal, kellu, inizjalment, jikkonferma li rċieva din id-denunzja, u mbagħad, sussegwentement, jinforma lill-membru tal-persunal dwar l-azzjoni meħuda fir-rigward tad-denunzji tiegħu konformement mad-dmir tiegħu ta’ premura u b’applikazzjoni tar-regoli interni dwar l-implimentazzjoni tal-Artikolu 22c tar-Regolamenti tal-Persunal.
It-tieni nett, fir-rigward tal-oneru tal-prova tan-natura suffiċjenti tal-miżuri ta’ protezzjoni, f’sitwazzjoni bħal dik f’dan il-każ, fejn ir-rikorrent ipproduċa indizji kredibbli li huwa ġarrab preġudizzju wara l-adozzjoni tal-miżura ta’ trasferiment u fejn id-denunzji tiegħu dwar l-allegata ritaljazzjoni mwettqa mit-tmexxija tad-delegazzjoni kienu għadhom fuq kollox taħt eżami, kien il-Parlament li kellu juri li huwa kien issodisfa d-dmir tiegħu ta’ protezzjoni tal-informatur billi adotta miżuri suffiċjenti għal dan il-għan.
Fil-fatt, f’sitwazzjoni fejn istituzzjoni hija tkun marbuta timplimenta d-dispożizzjonijiet previsti fl-Artikoli 22a sa 22c tar-Regolamenti tal-Persunal, intiżi b’mod partikolari li jiżguraw protezzjoni għall-informaturi kontra miżuri possibbli ta’ ritaljazzjoni, din l-istituzzjoni ma tistax tipprevedi regoli inqas protettivi minn dawk li jkunu ġew speċifikament adottati, f’dan ir-rigward, mil-leġiżlatur tal-Unjoni għal dak li jirrigwarda l-protezzjoni tal-informaturi mill-Istati Membri (
1
).
It-tielet nett, fir-rigward tal-portata tal-obbligu tal-istituzzjoni li tipproteġi lill-informaturi, il-Qorti Ġenerali osservat li mill-Artikolu 22a(3) tar-Regolamenti tal-Persunal jirriżulta li l-istituzzjoni għandha tieħu l-miżuri kollha neċessarji sabiex tiżgura lill-informaturi protezzjoni bbilanċjata u effikaċi kontra kull forma ta’ ritaljazzjoni, inkluż it-theddid u tentattivi ta’ ritaljazzjoni.
Huwa minnu li fl-assenza ta’ talba espliċita min-naħa ta’ deputat jew numru ta’ deputati tal-grupp, il-Parlament ma għandux il-possibbiltà li jġedded kuntratt ta’ APA. Fil-fatt, l-inizjattiva għat-tiġdid ta’ kuntratt ta’ APA tappartjeni biss lil deputat jew lil numru ta’ deputati, li ma jistgħux jiġu mġiegħla jikkollaboraw, jew ikomplu jikkollaboraw, ma’ APA li huma ma jkunux għażlu liberament. APA għandu mad-deputat jew deputati li jassisti relazzjoni ta’ xogħol ikkaratterizzata mill-eżistenza ta’ rabta ta’ fiduċja.
Bl-istess mod, id-dmir ta’ premura ma jistax jimplika li l-Parlament, bi ksur tar-regola, li tinsab fl-Artikolu 21 tal-Istatut tad-Deputati, li tipprovdi li d-deputati jagħżlu liberament il-kollaboraturi personali tagħhom, iġedded il-kuntratt ta’ APA, anki jekk dan ikun kiseb l-istatus ta’ informatur.
Madankollu, din il-konstatazzjoni hija mingħajr effett fuq id-dmir, li għandu l-Parlament, li jieħu l-miżuri kollha neċessarji sabiex jiżgura lir-rikorrent protezzjoni bbilanċjata u effikaċi kontra kull forma ta’ ritaljazzjoni.
Il-Qorti Ġenerali qieset, f’dan ir-rigward, li, billi sempliċement informa lir-rikorrent li l-miżura ta’ eżenzjoni kienet l-unika miżura ta’ protezzjoni prevista, il-Parlament ma weriex li kien ħa l-miżuri kollha neċessarji sabiex jiżgura li r-rikorrent ma jġarrab ebda preġudizzju min-naħa tal-istituzzjoni minħabba l-istatus tiegħu ta’ informatur, b’applikazzjoni tal-Artikolu 22a(3) tar-Regolamenti tal-Persunal. Fid-dawl tal-istatus ta’ informatur tar-rikorrent u b’applikazzjoni tal-Artikolu 22a(3) tar-Regolamenti tal-Persunal, il-Parlament missu tah is-sostenn tiegħu, billi jipprova jassistih sabiex isib soluzzjoni, minbarra l-miżura ta’ eżenzjoni.
Barra minn hekk, billi sempliċement indika lir-rikorrent li ebda miżura oħra ħlief l-eżenzjoni ma kienet prevista għall-finijiet tal-protezzjoni tiegħu fir-rigward tal-istatus tiegħu ta’ informatur u li t-tiġdid tal-kuntratt tiegħu ma kienx miżura prevedibbli f’dan ir-rigward, il-Parlament ma weriex li kien ta lir-rikorrent il-parir u l-assistenza li kellu dmir jagħtih.
Fl-aħħar nett, billi informa lill-President tad-Delegazzjoni li r-rikorrent kien ser jiġi eżentat mill-funzjonijiet li kellu miegħu minħabba t-talba tiegħu għal assistenza, iżda wkoll minħabba l-istatus tiegħu ta’ informatur, mingħajr ma r-rikorrent kien awtorizza l-iżvelar ta’ dan l-istatus, il-Parlament kiser id-dmir tiegħu ta’ kunfidenzjalità u ta’ protezzjoni tal-identità tar-rikorrent bħala informatur.
Konsegwentement, il-Qorti Ġenerali kkonkludiet li kien jeżisti dannu morali mġarrab mir-rikorrent li ma setax jiġi kkumpensat bis-sempliċi annullament tad-deċiżjoni impliċita, sa fejn, permezz ta’ din tal-aħħar, il-Parlament irrifjuta li jagħtih, bi tweġiba għat-talba tiegħu, miżura ta’ protezzjoni oħra minbarra l-miżura ta’ eżenzjoni. F’dawn iċ-ċirkustanzi, il-Qorti Ġenerali annullat l-imsemmija deċiżjoni, laqgħet parzjalment it-talbiet għal kumpens, li kienu jammontaw għal EUR 10000, u ċaħdet il-kumplament tar-rikors.
(
1
)	Direttiva (UE) 2019/1937 tal-Parlament Ewropew u tal-Kunsill tat‑23 ta’ Ottubru 2019 dwar il-protezzjoni ta’ persuni li jirrapportaw dwar ksur tal-liġi tal-Unjoni (ĠU 2019, L 305, p. 17).